**Park Special – egyedi koncertek a Budapest Parkban**

**A Budapest Park hatalmas színpadán bőven elférnek az egyedi ötletek – vagy akár negyven vendégzenész is - így nem csoda, hogy az ország legnépszerűbb zenekarai is speciális koncertekkel készülnek ide. Van, aki idén a fővárosban csak a Parkban ad szólókoncertet nyáron - mint a Halott Pénz, a Margaret Island vagy a Wellhello -, lesznek lemezbemutatók, szülinapok és külföldi koncertek is bőven. Mutatjuk, kikkel hagyhatod kint a valóságot.**

A Budapest Park nemcsak a közönség, de a zenészek számára is olyan, mint egy hatalmas játszótér, a főváros nagyszínpada, ahová gyakran a többi koncerttől eltérő műsorral készülnek. Szülinapok, izgalmas együttműködések, lemezbemutatók, külföldi és hazai nagyágyúk színtere lesz 2017-ben is Európa legnagyobb szabadtéri szórakozóhelye, amit többen egyetlen nyári, sőt, évi koncert helyszínének is választottak.

A nyár idén április 27-én indul, és a Kelemen Kabátban lesz az első zenekar, amely idén a Park színpadára áll, hogy felvezesse az aznapi főbulit, az Irie Maffia koncertjét, míg másnap Rúzsa Magdi egyetlen 2017-es budapesti koncertjén ringatózhatunk. Az első „parkos” szombaton Majka & Curtis csap majd a lovak közé, akiknek itt lesz csak fővárosi koncertjük a szezonban. De nem ők az egyetlenek, akikre csak a Parkban bulizhatunk: a Margaret Islanddel, a Belgával, a Punnany Massif-val, a Wellhelloval, a Halott Pénzzel, a Vad Fruttikkal, a TNT-vel és Demjén Ferenccel is csak itt találkozhatunk a nyáron, Budapesten. Sőt, mi több, az Amorf Ördögök széles e vidéken csak a Budapest Parkban lép fel.

A Brains már többször bizonyította, hogy szakadó esőben és tűző napsütésben is ugyanazokat a mindenkit megmozgató energiákat hozzák, a csapat ráadásul május 5-én új lemezzel tér vissza a főváros legnagyobb szabadtéri színpadára. Az új lemezesek sorát erősíti a hiperkarma is, akik május 18-án játszanak majd szavakkal és szívekkel, Caramel pedig július 28-án mutatja be új lemezét, ráadásul pont a megjelenés napján.

A Parkban már-már egyéni rekord állításra készül a Random Trip, akik közel negyven zenésszel lépnek színpadra május 11-i lemezbemutatójukon. A maratoni bulira ráadásul ingyenes lesz a belépés a Simple támogatásával.

Nemcsak új megjelenéseket, de kerek évfordulókat is ünnepelhetünk ezen a nyáron: a Budapest Bár július 10-én itt tartja 10 éves születésnapi koncertjét, míg a Kistehén augusztus 31-én már a 15-öt ünnepli itt.

A hazai előadók mellett ne feledkezzünk meg a külföldiekről sem. 2017-ben 12 év után a Budapest Parkban hallhatjuk Magyarországon ismét Marilyn Mansont, de visszatérőként üdvözölhetjük a Parov Stelart - új Burning Spider című showjával - a Scootert, Dj BoBo-t és Damian Jr. Gong Marley-t is, míg a Foster The People először játszik majd Budapesten. A punk-rock rajongók pedig júniusban akár be is költözhetnek a Park színpada elé, ugyanis érkezik a Sum41, a Simple Plan és a Good Charlotte is egy sereg jobbnál-jobb vendégzenekar társaságában.

Ha nem szeretnél lemaradni egy koncertről sem, irány a jegyekért és a dátumokért a [www.budapestpark.hu](http://www.budapestpark.hu) és a Budapest Park Facebook oldala. Hagyd kint a valóságot 2017-ben is!